《景州阜城道中》
明代·郑潜

绿水池塘已沤麻，青条杨柳未开花。途中物态凄凉甚，马上春风浩荡加。

最喜南征多捷报，尚思东历息纷哗。十年重忆经行处，夜半寒增雪满车。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。